b'\n_START_ARTICLE_\nSeptember (glasbena skupina)\n_START_SECTION_\nZgodovina\n_START_PARAGRAPH_\nSkupino sta leta 1975 osnovala veterana jugoslovanske popularne glasbene scene Tihomir Pop Asanovi\xc4\x87, ki je pred tem igral v zasedbah Generals, Time, Pro arte, Jugoslovanska pop selekcija in izdal dve solo plo\xc5\xa1\xc4\x8di ter Janez Bon\xc4\x8dina, ki je bil pred tem kitarist in pevec v skupini Mladi levi, kasneje pa pevec v zasedbah Generals, Srce in Jugoslovanska pop selekcija in je bil tudi ve\xc4\x8dinski avtor pesmi. Poleg njiju so prvo zasedbo sestavljali \xc5\xa1e trobenta\xc4\x8d in violinist Petar Ugrin, ki je pred tem igral pri skupinah Mladi levi, Pop-jazz Ljubljana, Jugoslovenska Pop Selekcija ter v Simfoni\xc4\x8dnem orkestru Slovenske Filharmonije in Plesnem orkestru RTV Ljubljana, bobnar Ratko Divjak, ki je pred tem igral v skupinah Time, Dinamiti in BP Convention, bas kitarist \xc4\x8carli Novak, ki je pred tem sodeloval v skupinah Srce in The Generals ter saksofonist in tolkalist Braco Doblekar, ki je pred tem igral v skupinah Srce, Pro arte, The Generals in Jugoslovenska Pop Selekcija._NEWLINE_Prvi album Zadnja avantura je skupina izdala v za\xc4\x8detku leta 1976, pod vse skladbe pa se je kot avtor podpisal Bon\xc4\x8dina, razen pri skladbi "Ostavi trag", ki jo je napisal skupaj z Dadom Topi\xc4\x87em. S svojim visokim tehni\xc4\x8dnim znanjem obvladovanja instrumentov in jazz-rock orientirano glasbo so kmalu pritegnili pozornost javnosti in kritike. Bili so predstavniki Jugoslavije na mladinskih festivalih v Sovjetski zvezi, Vzhodni Nem\xc4\x8diji in na Kubi. Na koncertih se je skupini ob\xc4\x8dasno pridru\xc5\xbeil cenjeni kitarist Vedran Bo\xc5\xbei\xc4\x87 (nekdanji kitarist skupine Time). Skladbi "Gvendolina" in "Zadnja avantura", ki jih je skupina posnela 7. maja 1976 v studiu M v Novem Sadu so iz\xc5\xa1le na albumu Randevu s muzikom, ki je iz\xc5\xa1el ob 20. obletnici Radia Novi Sad._NEWLINE_Zaradi obveznosti v Plesnem orkestru RTV Ljubljana, so skupino konec leta 1977 zapustili Divjak, Ugrin in Novak, nadomestili pa so jih, nekdanji kitarist skupin Kameleoni in Srce, Marjan Malikovi\xc4\x8d, nekdanji bas kitarist skupine Kameleoni, Jadran Ogrin in nekdanji bobnar skupine Faraoni, Nelfi Depangher. Na za\xc4\x8detku leta 1978 so od\xc5\xa1li na turnejo po ZDA, kjer so tudi posneli svojo drugo LP plo\xc5\xa1\xc4\x8do z naslovom Domovina moja, za katero sta pesmi napisala Asanovi\xc4\x87 in Bon\xc4\x8dina. Plo\xc5\xa1\xc4\x8da je predstavila nekoliko bolj v rock usmerjeno glasbo z ve\xc4\x8dglasnimi vokalnimi linijami. Svoj poslovilni koncert so v postavi Asanovi\xc4\x87, Bon\xc4\x8dina, Doblekar, Ma\xc5\xbeuran, Gan\xc4\x8dev in Dimnik odigrali 5. novembra 1979 v Zenici (BiH)._NEWLINE_Leta 2003 izide kompilacijski album The Best of September, in ob tej prilo\xc5\xbenosti se skupina ponovno aktivira v zasedbi Ben\xc4\x8d, Doblekar, Asanovi\xc4\x87, Ogrin, Malikovi\xc4\x8d, Divjak in Tulio Furlani\xc4\x8d. Tisti \xc4\x8das koncertirajo v Puli, Portoro\xc5\xbeu, na Lentu in dose\xc5\xbeejo vrhunec v ljubljanski Hali Tivoli, skupaj z legendarno skupino Deep Purple._NEWLINE_Leta 2012 (30.03.2012) se skupina ponovno zdru\xc5\xbei na koncertu v Cankarjevem domu. Zasedbi Janez Bon\xc4\x8dina Ben\xc4\x8d, Tihomir Pop Asanovi\xc4\x87, Marjan Malikovi\xc4\x8d, Ratko Divjak, Braco Doblekar, \xc4\x8carli Novak in Jadran Ogrin se na odru pridru\xc5\xbei tudi Peter Ugrin ml., sin \xc5\xbeal prekmalu preminulega Petra Ugrina.'